b'\n_START_ARTICLE_\nTwin Peaks: Ogenj hodi z menoj\n_START_SECTION_\nZgodba\n_START_PARAGRAPH_\nFilm se za\xc4\x8dne s skrivnostnim umorom Terese Banks (Pamela Gidley), katerega preiskujeta agenta FBI Chester Desmond (Chris Isaak) in Sam Stanley (Kiefer Sutherland). Med preiskavo agenta naletita na sovra\xc5\xbeen odnos me\xc5\xa1\xc4\x8danov in lokalne oblasti, odkrijeta pa tudi nekaj sledi, ki bi lahko pomagale razre\xc5\xa1iti umor, vendar na koncu dvojica zatava v slepo ulico. Sam Stanley naposled zapusti Deer Meadow s truplom Terese Banks, medtem ko Desmond ostane v mestecu, saj sluti, da ni pregledal vseh sledi. Kmalu zatem Desmond odkrije nenavaden prsta pod prikolico, v kateri je prebivala Teresa in izgine neznano kam. Naslednji dan se na uradu FBI v Philadelphiji pripeti nenavaden dogodek; agent Dale Cooper (Kyle MacLachlan) svojemu nadrejenemu (David Lynch) zaupa podrobnosti bizarnih sanj, medtem pa se v pisarni iznenada pojavi \xc5\xbee dolgo pogre\xc5\xa1ani agent Phillip Jeffries (David Bowie) in po nekaj trenutkih ponovno izgine. Ker je agent Desmond razgla\xc5\xa1en za pogre\xc5\xa1anega, se Dale Cooper odpravi v Deer Meadows, da bi raziskal ozadje agentovega izginotja, vendar ga redke sledi pripeljejo v slepo ulico. Umor Terese Banks in izginotje agenta Desmonda ostaneta nerazre\xc5\xa1ena, Cooper pa je prepri\xc4\x8dan, da bo Teresin morilec kmalu ponovno udaril. _NEWLINE_Film se nato prestavi za eno leto naprej v mestece Twin Peaks, kjer spremljamo zadnji teden v \xc5\xbeivljenju dijakinje Laure Palmer (Sheryl Lee). \xc4\x8ceprav v mestecu velja za popolno dekle, je njeno \xc5\xbeivljenje zaznamovano z odvisnostjo od kokaina, nenavadnim ljubezenskim trikotnikom med njenim temperamentim fantom Bobbyjem (Dana Ashbrook) in mol\xc4\x8de\xc4\x8dim ljubimcem Jamesom (James Marshall) ter prostitucijo, s katero sku\xc5\xa1a zaslu\xc5\xbeiti dovolj denarja za droge. Povrhu tega ima \xc5\xa1e te\xc5\xbeaven odnos s svojim shizofrenim o\xc4\x8detom Lelandom (Ray Wise) in skrivnostnim "bitjem" po imenu BOB, ki nekega dne vdre v njeno spalnico in strga nekaj strani iz njenega skrivnega dnevnika. S tem dejanjem se za\xc4\x8dne Laurin boj z BOBom, ki pa je \xc5\xbee vnaprej obsojen na propad. Ko Laura ugotovi, da bi lahko BOB v resnici bil njen o\xc4\x8de, je dekle \xc5\xbee na robu popolnega \xc5\xbeiv\xc4\x8dnega zloma. Tekom filma je razodeto, da je Leland morilec Terese Banks, saj je z njo v preteklosti imel razmerjem, ker pa je Teresa prijateljevala z Lauro, je ta nemudoma ugotovila Lelandovo pravo identiteo in ga za\xc4\x8dela izsiljevati za denar. Leland je v jezi umoril Tereso, na usodno no\xc4\x8d Laurine smrti pa vdre v odmaknjeno gozdno ko\xc4\x8do, kjer se Laura skupaj s svojo prijateljico Ronnete in preprodajalci mamil prepu\xc5\xa1\xc4\x8da drogiraju in orgijam, ter ugrabi obe dekleti in ju odpelje do zapu\xc5\xa1\xc4\x8denega \xc5\xbeelezni\xc5\xa1kega vagona, kjer Laura spozna, da je Leland res BOB in da ji ta ponuja \xc5\xbeivljenje pod pogojem, da prevzame njeno telo. Laura se namesto tega \xc5\xbertvuje in BOB / Leland jo umori. _NEWLINE_Film se zaklju\xc4\x8di s prizorom Laurinega trupla, zavitega v plastiko, ki plava proti obali, kjer jo bodo naslednje jutro na\xc5\xa1li, medtem pa vidimo Lauro v sanjski rde\xc4\x8di sobi z agentom Cooperjem, ki postane njen angel varuh.\n_START_SECTION_\nSlog in teme\n_START_PARAGRAPH_\nDavid Lynch je potrdil snemanje filma na temo Twin Peaksa \xc5\xa1e pred uradnim zaklju\xc4\x8dkom 2. sezone nadaljevanke, ki se je tudi kon\xc4\x8dala z njeno ukinitvijo. Namesto splo\xc5\xa1no pri\xc4\x8dakovanega vtisa, da bo posnel klasi\xc4\x8dno nadaljevanje, ki bo odgovorilo na mnoga nerazre\xc5\xa1ena vpra\xc5\xa1anja iz nadaljevanke, se je Lynch odlo\xc4\x8dil posneti predzgodbo k seriji oz. prikazati zadnje dneve \xc5\xbeivljenja slovitega lika Laure Palmer, ki je bila v nadaljevanki prisotna zgolj skozi spomine posameznih junakov ali kot truplo, zavito v plastiko. \xc4\x8cetudi film popisuje dogodke pred za\xc4\x8detkom serije, ga je mogo\xc4\x8de razumeti tudi kot nadaljevanje zgodbe na koncu 2. sezone, saj med drugim namigne, da je agent Cooper po izteku zadnje epizode \xc5\xa1e vedno ujet med paralelnimi svetovi. V nasprotju s pri\xc4\x8dakovanji pa film ni obrazlo\xc5\xbeil vseh skrivnosti serije, saj je imel Lynch v mislih posneti serijo filmov, ki bi postopoma zakrpali luknje v zgodbi, a zaradi slabega odziva gledalec in kritikov se to ni zgodilo. _NEWLINE_\xc4\x8cetudi je film poln nadnaravnih elementov in preskakovanj med resni\xc4\x8dnostjo in sanjami, je v prvi vrsti bole\xc4\x8da zgodba o trpljenju \xc5\xbertve incesta (Laura Palmer je od 12. leta naprej ve\xc4\x8dkrat zlorabljena s strani svojega o\xc4\x8deta) in presenetljivo tudi trpljenju "rablja" v podobi Lelanda Palmerja, ki se tako kot njegova h\xc4\x8derka spopada z notranjimi demoni in se lahko na dolo\xc4\x8deni ravni identificira z njeno bole\xc4\x8dino, glede na to, da je serija ve\xc4\x8dkrat namignila, da je bil tudi on v mladosti \xc5\xbertev zlorabe.\n_START_SECTION_\nSnemanje\n_START_PARAGRAPH_\nSnemanje filma je bilo pospremljeno z mnogimi nepri\xc4\x8dakovanimi zapleti. Kyle MacLachlan (Dale Cooper) je sprva zavrnil vlogo v filmu zaradi strahu, da ga ljudje ne bi prepoznali ve\xc4\x8d kot igralca, ampak zgolj kot agenta FBI iz nadaljevanke, vendar ga je David Lynch prepri\xc4\x8dal pod igral\xc4\x8devim pogojem, da je njegova vloga bistveno manj\xc5\xa1a kot prvotno. Tako sta nastala lika Chrisa Isaaka in Kieferja Sutherlanda, ki preiskujeta umor Terese Banks (prvotno je bilo mi\xc5\xa1ljeno, da bo umor re\xc5\xa1eval Cooper). Kyle MacLachlan je vse svoje prizore posnel v petih dneh, v filmu pa se agent Cooper pojavil zgolj za nekaj minut._NEWLINE_Prvotna dol\xc5\xbeina filma je bila skoraj pet ur, ki jih je bil Lynch prisiljen skraj\xc5\xa1ati na bolj "normalno" dol\xc5\xbeino 135. minut. Posledica tega je bila, da je ve\xc4\x8dina prizorov, v katerih nastopajo liki iz nadaljevanke, iz filma izrezanih, pojavijo pa se tudi nekatere nelogi\xc4\x8dnosti med prizori (primer; agent Desmond v enem od prizorov zasli\xc5\xa1uje lastnika prikoli\xc4\x8darskega naselja, \xc4\x8de mu lahko poka\xc5\xbee prikolico \xc5\xa1erifovega namestnika, saj se v enem od izrezanih prizorov Desmond spusti v besedni dvoboj z namestnikom, katerega sumi, da je umoril Tereso Banks - tako sam prizor, ki se je ohranil v filmu, ne nosi nobenega smisla.)'